钦定古今图书集成/理学汇编/学行典/第277卷 > 庄子 > 《乐志论》后汉·仲长统
## 钦定古今图书集成/理学汇编/学行典/第277卷 > 庄子 > 《乐志论》后汉·仲长统

统性俶傥，敢直言，不矜小节，默语无常，时人或谓之“狂生。” 每州郡命召，辄称疾不就。常以为凡游帝王者，欲以立身扬名耳，而名不常存，人生易灭，优游偃仰，可以自娱。欲卜居清旷，以乐其志，论之曰：

使居有良田广宅，背山临流，沟池环市，竹木周布，场
圃筑前，果园树后，舟车足以代步涉之难，使令足以
息四体之役，养亲有兼珍之膳，妻孥无苦身之劳，良
朋萃止，则陈酒肴以娱之，嘉时吉日，则烹羔豚以奉
之。蹰躇畦苑，游戏平林，濯清水，追凉风，钓游鲤，弋高
鸿。讽于舞雩之下，咏归高堂之上。安神闺房，思老氏
之元虚；呼吸精和，求至人之仿佛。与达者数子，论道
讲书，俯仰二仪，错综人物，弹《南风》之雅操，发清商之
妙曲，逍遥一世之上，睥睨天地之间，不受当时之责，
永保性命之期。如是则可以凌霄汉，出宇宙之外矣，
岂羡夫入帝王之门哉！